Alt for mange nordjyder dumper deres brugte hårde hvidevarer på genbrugspladsen. Men rent faktisk kan mange vaskemaskiner, opvaskemaskiner og køleskabe nemt repareres og dermed holde længere. - Ofte kræver det egentligt ikke reparation. Så er det bare en BH-bøjle, der har sat sig fast i afløbet på vaskemaskinen, som gør, at den melder fejl, siger Dorte Nielsen, der er genbrugschef ved AVV i Hjørring. Hos Affaldsselskabet Vendsyssel Vest er fem udsatte borgere ansat sammen med en reparatør. De sætter de brugte maskiner i stand og sælger dem i en genbrugsbutik. Genanvendelsen giver altså både penge i kassen og skaber samtidig jobs. Det cirkulære og bæredygtige projekt skal være med til at sende Nordjylland i front, når det handler om at skabe et mere bæredygtigt samfund. Mange gider ikke brugte hårde hvidevarer Ifølge en undersøgelse, som Bolius har lavet i år, svarer mellem 42 og 46 procent andels- og boligejere, at de aldrig vil anskaffe sig vaskemaskine, opvaskemaskine og køleskab som genbrug. I Hjørring Kommune mener man, at det er en skam. Her bliver der hvert år indleveret hundredvis af hårde hvidevarer på genbrugspladserne. Dem, der er i stykker bliver repareret - men mange af dem fejler intet. - Vores vurdering er, at 25 procent ikke fejler noget - de kan sættes direkte ind i et badeværelse eller et køkken, siger Jørgen Bing, der er bestyrelsesformand for AVV. Initiativet i Hjørring blev lørdag belønnet med 500.000 kroner af Spar Nord Fonden.

Opsummering:
Hver dag bliver massevis af brugte hårde hvidevarer kasseret, selvom en stor del stadig fungerer eller kan repareres. Det vil man gøre op med i Hjørring.